# Οι Αξιολογήσεις με Αστέρια για τη Φροντίδα Ηλικιωμένων μπορούν να σας βοηθήσουν να υποστηρίξετε τα αγαπημένα σας πρόσωπα για να ερευνήσουν και να συγκρίνουν γηροκομεία

Η μετακόμιση σε γηροκομείο αποτελεί μια μεγάλη απόφαση. Είναι συχνά μια περίοδος άγχους, τεταμένων συναισθημάτων και αβεβαιότητας. Μπορεί επίσης να είναι μια δύσκολη απόφαση για την οικογένεια, τους φίλους και τους φροντιστές του ατόμου που μετακομίζει.

## Πώς κάνω την αρχή;

Μπορεί να υπάρχουν ενδείξεις ότι το αγαπημένο σας πρόσωπο μπορεί να ωφεληθεί από τη μετακόμιση σε γηροκομείο, όπως αν δυσκολεύεται να κινείται ανεξάρτητα, έχει προβλήματα επικοινωνίας, σκέψης, προγραμματισμού και μνήμης ή κινδυνεύει από πτώσεις και τραυματισμούς.

Εάν το αγαπημένο σας πρόσωπο σκέφτεται τη φροντίδα ηλικιωμένων και χρειάζεται τη βοήθειά σας για να εξετάσει τις επιλογές, μπορείτε να χρησιμοποιήσετε τις Αξιολογήσεις με Αστέρια για να το βοηθήσετε να ερευνήσει και να συγκρίνει την ποιότητα φροντίδας, ασφάλειας και υπηρεσιών των γηροκομείων. Μπορείτε να ξεκινήσετε πηγαίνοντας στο [health.gov.au/StarRatings](http://health.gov.au/StarRatings) και κάνοντας κλικ μέσω του εργαλείου ‘Find a provider’ (Εύρεση παρόχου) για να αναζητήσετε γηροκομεία ανά τοποθεσία. Μπορείτε να συγκεκριμενοποιήσετε την έρευνα με πράγματα που είναι σημαντικά για το άτομο, όπως ομιλούμενες γλώσσες ή θρήσκευμα.

## Τι είναι οι Αξιολογήσεις με Αστέρια;

Οι Αξιολογήσεις με Αστέρια ενημερώνονται από δεδομένα που συλλέγονται από διάφορες πηγές, όπως από τους ίδιους τους ενοίκους, την Επιτροπή Ποιότητας και Ασφάλειας της Φροντίδας Ηλικιωμένων (την Επιτροπή) και τους παρόχους υπηρεσιών φροντίδας ηλικιωμένων. Κάθε γηροκομείο λαμβάνει μια Συνολική Αξιολόγηση με Αστέρια, καθώς και αξιολογήσεις σε τέσσερις υποκατηγορίες:

* **Εμπειρία των Ενοίκων:** Κάθε χρόνο, μια ανεξάρτητη ερευνητική ομάδα διεξάγει έρευνα πρόσωπο με πρόσωπο σε δείγμα περίπου 20% των ενοίκων σε γηροκομεία. Τους ζητούνται απαντήσεις σε μια σειρά ερωτήσεων σχετικά με το πώς τους αντιμετωπίζει το προσωπικό, τα διατροφικά πρότυπα και αν αισθάνονται ασφαλείς, ανεξάρτητοι και νιώθουν ότι ανήκουν εκεί.
* **Συμμόρφωση:** Οι πάροχοι φροντίδας ηλικιωμένων έχουν υποχρεώσεις με τις οποίες πρέπει να συμμορφώνονται. Η αξιολόγηση ενός γηροκομείου βασίζεται στο κατά πόσον πληροί τις υποχρεώσεις του για την παροχή ασφαλών και ποιοτικών υπηρεσιών και υποστήριξης.
* **Στελέχωση Προσωπικού:** Αυτή η κατηγορία μετρά την ποσότητα του χρόνου φροντίδας που λαμβάνουν οι ένοικοι από νοσηλευτές και υπαλλήλους φροντίδας. Υποδεικνύει εάν το γηροκομείο έχει αρκετό προσωπικό για να καλύψει τις ανάγκες φροντίδας των ενοίκων του.
* **Μέτρα Ποιότητας:** Ο δείκτης αυτός μετρά πέντε κρίσιμους τομείς φροντίδας, όπως είναι οι εξής:
  + πτώσεις και σοβαρός τραυματισμός
  + απρογραμμάτιστη απώλεια βάρους
  + τραύματα κατάκλισης λόγω πίεσης
  + διαχείριση φαρμάκων
  + χρήση περιοριστικών πρακτικών, όπως ο σωματικός περιορισμός.

Οι βαθμολογίες χρησιμοποιούνται για την κατάρτιση μιας Συνολικής Αξιολόγησης με Αστέρια για κάθε γηροκομείο. Μπορείτε να δείτε την Αξιολόγηση με Αστέρια ενός γηροκομείου όταν την αναζητήσετε χρησιμοποιώντας το εργαλείο ‘Find a provider’ (Εύρεση παρόχου) στον ιστότοπο My Aged Care.

## Πώς υπολογίζεται η Συνολική Αξιολόγηση με Αστέρια;

**15%** Μέτρα Ποιότητας

**33%** Εμπειρία των Ενοίκων

**30%** Συμμόρφωση

**22%** Στελέχωση Προσωπικού

## Τι σημαίνουν τα αστέρια;

Τα γηροκομεία λαμβάνουν μια Συνολική Αξιολόγηση με Αστέρια από 1 έως 5 αστέρια.

* **1 αστέρι:** απαιτείται σημαντική βελτίωση
* **2 αστέρια:** απαιτείται βελτίωση
* **3 αστέρια:** αποδεκτή ποιότητα φροντίδας
* **4 αστέρια:** καλή ποιότητα φροντίδας
* **5 αστέρια:** άριστη ποιότητα φροντίδας.

## Πόσο συχνά ενημερώνονται οι αξιολογήσεις;

Οι Αξιολογήσεις με Αστέρια ενημερώνονται τακτικά. Η Συνολική Αξιολόγηση με Αστέρια ενημερώνεται αυτόματα καθώς ενημερώνονται τα δεδομένα αξιολόγησης κάθε υποκατηγορίας. Αυτό συμβαίνει σε διάφορα χρονικά διαστήματα, για παράδειγμα:

* **Οι αξιολογήσεις Εμπειρίας των Ενοίκων** ενημερώνονται όταν ολοκληρωθούν οι ετήσιες έρευνες
* **Οι αξιολογήσεις Συμμόρφωσης** ενημερώνονται καθημερινά
* **Οι αξιολογήσεις Στελέχωσης Προσωπικού** ενημερώνονται ανά τρίμηνο
* **Οι αξιολογήσεις των Μέτρων Ποιότητας** ενημερώνονται ανά τρίμηνο.

Η Αξιολόγηση με Αστέρια που βλέπετε στον ιστότοπο My Aged Care βασίζεται στα πιο πρόσφατα διαθέσιμα δεδομένα.

### Πώς βοηθούν εμένα και τα αγαπημένα μου πρόσωπα οι Αξιολογήσεις με Αστέρια;

Δεν είναι ποτέ εύκολο να βοηθά κάποιος έναν ηλικιωμένο να παίρνει αποφάσεις όσον αφορά τη φροντίδα ηλικιωμένων. Οι Αξιολογήσεις με Αστέρια αποτελούν έναν απλό τρόπο να ερευνήσετε και να συγκρίνετε την ποιότητα της φροντίδας, της ασφάλειας και των υπηρεσιών των γηροκομείων στα αρχικά στάδια του προγραμματισμού.

Στα οφέλη των Αξιολογήσεων με Αστέρια περιλαμβάνονται τα εξής:

* παρέχουν σαφείς πληροφορίες σχετικά με την ποιότητα, την ασφάλεια και τις υπηρεσίες των γηροκομείων σε εθνικό επίπεδο
* σας βοηθούν να ερευνήσετε και να συγκρίνετε γηροκομεία με βάση τις αξιολογήσεις σε κάθε υποκατηγορία καθώς και εξειδικευμένες υπηρεσίες σε κάθε γηροκομείο
* παρέχουν ένα εθνικά συνεπές σημείο αναφοράς για έλεγχο και σύγκριση της φροντίδας
* κάνουν τακτικές ενημερώσεις, ώστε να μπορείτε να έχετε πάντα πρόσβαση σε τρέχουσες πληροφορίες.

## Πού μπορώ να βρω τις Αξιολογήσεις με Αστέρια;

Οι Αξιολογήσεις με Αστέρια εμφανίζονται όταν αναζητάτε γηροκομεία χρησιμοποιώντας το εργαλείο ‘Find a provider’ (Εύρεση παρόχου) στον ιστότοπο My Aged Care.

Για να μάθετε περισσότερα σχετικά με τις Αξιολογήσεις με Αστέρια και να ξεκινήσετε την έρευνα και τη σύγκριση γηροκομείων, επισκεφθείτε το [health.gov.au/StarRatings/translated](https://www.health.gov.au/starratings/translated).

Για περισσότερες πληροφορίες ή υποστήριξη, επισκεφθείτε τον ιστότοπο My Aged Care ή τηλεφωνήστε στο **1800 200 422** (δωρεάν τηλεφωνική γραμμή της My Aged Care).

Για υπηρεσίες μετάφρασης και διερμηνείας, καλέστε το **131 450** και ζητήστε την υπηρεσία My Aged Care στο **1800 200 422**.